Ψήφισμα της Επιτροπής των Περιφερειών για την "Αποκεντρωμένη συνεργασία και το ρόλο των περιφερειακών και τοπικών αρχών στα πλαίσια της ευρωμεσογειακής εταιρικής σχέσης"

(2000/C 156/09)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τη γνωμοδότησή της με θέμα "Οι τοπικοί φορείς και η ευρωμεσογειακή εταιρική σχέση" (CdR 125/97 fin)(1)·

έχοντας υπόψη τη γνωμοδότησή της για την Ανακοίνωση της Ευρωπαϊκής Επιτροπής με θέμα "Εδραίωση της μεσογειακής πολιτικής της Ευρωπαϊκής Ένωσης: εισήγηση για τη δημιουργία μιας ευρωμεσογειακής συνεργασίας" (CdR 371/95)(2)·

α. εκτιμώντας τα αποτελέσματα της Διάσκεψης των 27 Υπουργών Εξωτερικών Υποθέσεων της ευρωμεσογειακής εταιρικής σχέσης που πραγματοποιήθηκε στη Στουτγάρδη στις 15 και 16 Απριλίου 1999 και ιδίως τα σημεία 30 και 31 της τελικής δήλωσης·

β. εκτιμώντας τα συμπεράσματα της Προεδρίας του Ευρωπαϊκού Συμβουλίου της Κολωνίας (3 και 4 Ιουνίου 1999)·

γ. εκτιμώντας την ανάγκη για μια αυθεντική μεσογειακή πολιτική προκειμένου να στηριχθεί η ειρήνη και η σταθερότητα στην περιοχή, που αποτελούν παράγοντες με στρατηγική σημασία για την ΕΕ·

δ. εκτιμώντας τις δυσκολίες όσον αφορά την εφαρμογή της ευρωμεσογειακής εταιρικής σχέσης και ιδιαίτερα του προγράμματος MEDA·

ε. εκτιμώντας ότι επείγει να αναζωογονηθεί η αποκεντρωμένη συνεργασία στη Μεσόγειο με μεγαλύτερη συμμετοχή των περιφερειών στην ευρωμεσογειακή εταιρική σχέση·

στ. εκτιμώντας ότι, από την άποψη αυτή, τα προγράμματα ΜΕD, παρά τα προβλήματα που αντιμετώπισαν στο παρελθόν, είχαν μεγάλη επίδραση στην κοινωνία των πολιτών των δώδεκα μεσογειακών εταίρων·

Η Επιτροπή των Περιφερειών,

1. εκφράζει την ικανοποίησή της για το γεγονός ότι τα συμπεράσματα της τρίτης ευρωμεσογειακής υπουργικής διάσκεψης της Στουτγάρδης τονίζουν ότι περιφερειακές και τοπικές αρχές πρέπει να συμμετάσχουν στενότερα στην ευρωμεσογειακή εταιρική σύμπραξη και ότι πρέπει να δοθεί νέα ώθηση στην αποκεντρωμένη συνεργασία·

2. υπενθυμίζει ότι το Ευρωπαϊκό Συμβούλιο της Κολωνίας κάλεσε "το Συμβούλιο και την Επιτροπή να εμμείνουν στην έμπρακτη υλοποίηση των αποφάσεων που ελήφθηκαν στη Στουτγάρδη, ιδίως για τη βελτίωση της διαπεριφερειακής συνεργασίας σε όλους τους τομείς της εταιρικής σχέσης και για την ενεργότερη συμμετοχή παραγόντων εκτός των κεντρικών κυβερνήσεων"·

3. ζητά η προώθηση της ζώνης της Μεσογείου και ιδιαίτερα η αναζωογόνηση μιας πραγματικής αποκεντρωμένης συνεργασίας να αποτελέσουν στόχο με προτεραιότητα του προγράμματος εργασίας της Ευρωπαϊκής Επιτροπής, η οποία πρέπει να διαθέσει για το σκοπό αυτό τους απαραίτητους ανθρώπινος πόρους·

4. εκφράζει τη δυσαρέσκειά της για το γεγονός ότι, στην τρίτη πτυχή του προγράμματος ΜΕDA Ι, η συμμετοχή των περιφερειακών και τοπικών αρχών στις δυο πλευρές της Μεσογείου γνώρισε σημαντικά εμπόδια·

5. τονίζει την απόλυτη ανάγκη απλούστευσης των διαδικασιών και συντονισμού της χρηματοδότησης δυνάμει του ΕΤΠΑ και του ΜΕDΑ·

6. επιβεβαιώνει ότι οι διαπεριφερειακοί ή περιφερειακοί εταίροι συνεργασίας αποτελούν παράγοντες όχι μόνο συνεργασίας αλλά και διαλόγου, ειρήνης, και οικονομικής ανάπτυξης·

7. υποστηρίζει την ανάπτυξη των σχέσεων συνεργασίας και επικοινωνίας των περιφερειών διαμέσου των υπαρχόντων μέσων διασυνοριακής και διαπεριφερειακής συνεργασίας·

8. εμμένει στην προώθηση του ρόλου της κοινωνίας των πολιτών και των ΜΚΟ όσον αφορά την εφαρμογή της διαδικασίας της Βαρκελώνης·

9. ζητά με την ευκαιρία της εκτέλεσης του νέου προγράμματος MEDA να ληφθεί υπόψη η μεγαλύτερη αξιοποίηση των δυνατοτήτων των ευρωπαϊκών περιφερειών

10. καλεί την Ευρωπαϊκή Επιτροπή να εγκαινιάσει, στο πλαίσιο της ευρωμεσογειακής εταιρικής σχέσης, ένα πρόγραμμα πλαίσιο αποκεντρωμένης συνεργασίας με βάση τη συμβολή των περιφερειακών και τοπικών αρχών και των διεθνικών οργανώσεων τους οι οποίες έχουν δραστηριοποιηθεί επιβεβαιώνοντας την κοινή τους βούληση να συμμετάσχουν πλήρως στη διαδικασία αυτή·

11. ζητά από τον Πρόεδρό της να διαβιβάσει το παρόν ψήφισμα στην Επιτροπή, το Κοινοβούλιο, και το Συμβούλιο.

Βρυξέλλες, 16 Φεβρουαρίου 2000.

Ο Πρόεδρος

της Επιτροπής των Περιφερειών

Jos Chabert

(1) EE C 64 της 27.2.1998, σ. 59.

(2) EE C 126 της 29.4.1996, σ. 12.